Á sjötta þúsund manns berjast við skógarelda í suður- og suðvesturhluta Tyrklands. Þeir hafa orðið að minnsta kosti átta að bana.
Skógareldar í suðvesturhluta Tyrklands ógna varmaorkuveri við ferðamannabæinn Milas. Þeir hafa orðið að minnsta kosti átta manns að bana. Á sjötta þúsund berjast við eldana og notast við mönnuð og ómönnuð loftför og hundruð slökkvibíla.
Yfir fjörutíu stiga hiti er á svæðunum í suður- og suðvesturhluta Tyrklands við Miðjarðarhaf og Eyjahaf þar sem skógareldarnir loga glatt. Þeir hafa einnig valdið miklu tjóni á ökrum bænda, sem hafa orðið að forða sér til sjávar með búsmala sinn, þar á meðal til vinsælla ferðamannabæja á borð við Marmaris og Antalya. Margir ferðamenn hafa flúið í bátum og ferjum. Eldarnir loga í héruðunum Mugla, Antalya og Isparta. Bæjarstjórinn í Milas í Muglahéraði greindi frá því á Twitter í dag að þeir stefndu í átt að varmaorkuveri. Yrði það eldinum að bráð væri ástandið komið á enn alvarlegra stig. Að sögn Anadoulu-fréttastofunnar berjast á sjötta þúsund manns við eldana. Þeir nota til þess yfir 850 dælubíla, 25 flugvélar, þar af níu ómannaðar og 52 þyrlur. Nokkrar rafmagnstruflanir hafa verið víða í Tyrklandi, þar á meðal í Istanbúl og höfuðborginni Ankara. Að sögn stjórnvalda er ástæðan sú að uppistöðulón eru að tæmast vegna þurrka og er raforkuframleiðslan óstöðug. Stjórnvöld hafa verið harðlega gagnrýnd á samfélagsmiðlum fyrir lélegt skipulag á slökkvistarfinu. Fjölmiðlafulltrúi Erdogans forseta varar við falsfréttum af ástandinu. Best sé að treysta opinberum upplýsingum um það. Að hans sögn er búið að slökkva 125 elda, en eftir að ráða niðurlögum sjö.
Á sjötta þúsund manns berjast við skógarelda í suður- og suðvesturhluta Tyrklands. Þeir hafa orðið að minnsta kosti átta að bana.